Komission asetus (EY) N:o 345/2003,

annettu 24 päivänä helmikuuta 2003,

AKT-maista peräisin olevan ruokosokerin tuonnissa sovellettavan etuuskohteluun oikeuttavan tariffikiintiön avaamisesta puhdistamoiden hankintatarpeisiin 1 päivän maaliskuuta 2003 ja 30 päivän kesäkuuta 2003 välisenä aikana

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon sokerialan yhteisestä markkinajärjestelystä 19 päivänä kesäkuuta 2001 annetun neuvoston asetuksen (EY) N:o 1260/2001(1), sellaisena kuin se on muutettuna komission asetuksella (EY) N:o 680/2002(2), ja erityisesti sen 23 artiklan 2 kohdan ja 39 artiklan 6 kohdan,

sekä katsoo seuraavaa:

(1) Asetuksen (EY) N:o 1260/2001 39 artiklassa säädetään, että yhteisön puhdistamoiden tarkoituksenmukaisten hankintojen varmistamiseksi valtioista, joiden kanssa yhteisö on tehnyt etuuskohteluun oikeuttavia hankintasopimuksia, peräisin olevan raa'an ruokosokerin tuonnissa kannetaan erityinen alennettu tulli markkinointivuosina 2001/2002-2005/2006. Tällä hetkellä neuvoston päätöksen 2001/870/EY(3) nojalla on tehty tällaisia sopimuksia ainoastaan Intian tasavallan ja AKT-EY-kumppanuussopimuksen liitteen V pöytäkirjan nro 3, joka koskee AKT-sokeria, osapuolina olevien Afrikan, Karibian ja Tyynenmeren maiden (AKT-maiden) kanssa.

(2) Erityiseen etuuskohteluun oikeutetun sokerin tuontimäärät määritellään mainitun 39 artiklan mukaisesti yhteisön vuotuisen hankintaennusteen perusteella. Hankintaennusteesta käy ilmi tarve tuoda raakasokeria ja avata tässä vaiheessa markkinointivuodeksi 2002/2003 tariffikiintiöitä, joissa kannettavasta erityisestä alennetusta tullista määrätään edellä mainituissa sopimuksissa, yhteisön puhdistamoiden tarpeiden tyydyttämiseksi kyseisen markkinointivuoden osan aikana. Kiintiöt on näin ollen avattu komission asetuksella (EY) N:o 1096/2002(4) 1 päivän heinäkuuta 2002 ja 28 päivän helmikuuta 2003 väliseksi ajaksi. Raa'an ruokosokerin markkinointivuoden 2002/2003 tuotantoarviot ovat nyt saatavilla, minkä vuoksi olisi avattava kiintiö markkinointivuoden toisen osan ajaksi. Jäsenvaltioiden vahvistamien puhdistuksen oletettujen enimmäistarpeiden ja hankintaennusteista johtuvien puuttuvien määrien vuoksi on syytä myöntää puhdistusta harjoittaville jäsenvaltioille tuontilupia 1 päivän maaliskuuta 2003 ja 30 päivän kesäkuuta 2003 väliseksi ajaksi

(3) Päätöksen 2001/870/EY nojalla tehdyissä sopimuksissa määrätään, että kyseisten puhdistamoiden on maksettava raa'an sokerin takuuhintaa vastaava vähimmäisostohinta, josta vähennetään kyseisenä markkinointivuotena sovellettava mukautustuki. Näin ollen on syytä vahvistaa tällainen vähimmäishinta ottaen huomioon markkinointivuonna 2002/2003 sovellettavat seikat.

(4) Olisi täsmennettävä, että etuuskohtelusopimusten mukaista tariffikiintiöissä tapahtuvaa puhdistettavaksi tarkoitetun raa'an ruokosokerin tuontia koskevista yksityiskohtaisista soveltamissäännöistä 20 päivänä joulukuuta 2001 annettua komission asetusta (EY) N:o 2513/2001(5) on sovellettava uuteen kiintiöön.

(5) Jotta vältyttäisiin hankintojen keskeytymiseltä, olisi säädettävä, että kyseessä olevat jäsenvaltiot saavat myöntää todistuksia asetuksen (EY) N:o 1096/2002 mukaisesti tuotaville määrille, joille ei ole haettu todistuksia ennen 1 päivää maaliskuuta 2003, mainitun päivämäärän jälkeen markkinointivuoden 2002/2003 aikana.

(6) Tässä asetuksessa säädetyt toimenpiteet ovat sokerin hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Avataan päätöksen 2001/870/EY nojalla 1 päivän maaliskuuta 2003 ja 30 päivän kesäkuuta 2003 väliseksi ajaksi 33798 tonnin tuontitariffikiintiö CN-koodiin 1701 11 10 kuuluvalle puhdistettavalle raa'alle ruokosokerille, joka ilmaistaan tässä päätöksessä tarkoitetuista AKT-maista peräisin olevana valkoisena sokerina.

Kiintiön järjestysnumero on 09.4097.

2 artikla

1. Kun vakiolaatuista raakasokeria tuodaan 1 artiklassa tarkoitetun määrän rajoissa, siitä kannettava erityinen alennettu tulli on 0 euroa 100 kilogrammaa kohti.

2. Yhteisön puhdistajien vakiolaatuisesta raakasokerista maksama vähimmäisostohinta on 1 artiklassa tarkoitettuna ajanjaksona 49,68 euroa 100 kilogrammaa kohti.

3 artikla

Jäsenvaltiot saavat myöntää tuontitodistuksia 1 artiklassa vahvistetussa kiintiössä ja 2 artiklassa säädetyin edellytyksin seuraaville valkoisena sokerina ilmaistuille määrille:

a) Suomi saa tuoda 10713 tonnia

b) Ranskan emämaa saa tuoda 5126 tonnia

c) manner-Portugali saa tuoda 13082 tonnia

d) Yhdistynyt kuningaskunta saa tuoda 4876 tonnia.

4 artikla

Asetusta (EY) N:o 2513/2001 sovelletaan tällä asetuksella avattuun tariffikiintiöön.

5 artikla

Asetuksen (EY) N:o 1096/2002 3 artiklassa tarkoitetut jäsenvaltiot saavat myöntää kyseisessä artiklassa tarkoitetuille määrille, joille ei ole haettu tuontitodistuksia ennen 1 päivää maaliskuuta 2003, todistuksia kyseisten määrien tuontia ja puhdistusta varten 30 päivään kesäkuuta 2003 asti.

6 artikla

Tämä asetus tulee voimaan 1 päivänä maaliskuuta 2003.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 24 päivänä helmikuuta 2003.

Komission puolesta

Frederik Bolkestein

Komission jäsen

(1) EYVL L 178, 30.6.2001, s. 1.

(2) EYVL L 104, 20.4.2002, s. 26.

(3) EYVL L 325, 8.12.2001, s. 21.

(4) EYVL L 166, 25.6.2002, s. 6.

(5) EYVL L 339, 21.12.2001, s. 19.